Desperate kunder skriver sig op til gasovne, som lige nu ikke kan leveres. Det er de høje varmepriser, der har presset danskerne til at finde alternative måder at holde varmen på.

De høje energipriser presser danskerne. Og det mærker man ved byggemarkederne. Flere har i dag bekræftet overfor TV2 Nord, at salget og efterspørgslen på gasovne er eksploderet. Et af de steder er XL Byg i Elling. - Vi har set en stor udvikling de seneste par måneder. Vi ser, at vi har meget svært ved at få fat i dem. De stigende priser på el, vand og varme har en indvirkning, så folk prøver at finde alternative løsninger til at gøre det mere overkommeligt, fortæller Toke Juhl Nissen, der er salgschef i butikken. - Aldrig set noget lignende Faktisk er gasovnene blevet revet ud af butikken i Elling. - Vi er helt tørlagt, siger Toke Juhl Nissen. Han har arbejdet i branchen i 25 år og har aldrig set noget lignende, hvor så mange har brug for en alternativ og billigere varmekilde. Derfor bliver kunder, der går forgæves, skrevet op til at få en gasovn, når de igen kommer på lager. - P.t. er 20 personer skrevet op på 10 dage, og det er kun lige startet, siger han. Tømmerhandlen får først flere gasovne hjem i starten af december. 10 ovne på lager Et alternativ til en gasovn er en brændeovn eller en petroleumsovn, men samme billede begynder at tegne sig der. - Nogle leverandører har seks til 12 måneders levering, og vi presser på for at få varerne hjem, forsikrer Toke Juhl Nissen. Lige nu er hans lager meget tyndt. Han har omtrent 10 ovne på lager i alt.